ตั้ง19อรหันต์ปฏิรูป งัด ม.44 ขยายรถไฟฟ้าสีม่วง
เค้นอย.เร่งออกใบรับรอง บิ๊กตู่เซ็นทีเดียว3ฉบับรวด นักรบไซเบอร์-พักรบ2วัน,บิ๊กตู่ ทุบโต๊ะออกคำสั่ง คสช. 3 ฉบับรวด ผ่าปมปัญหางานค้างท่อ สั่ง รฟม.จ้างพิเศษบ.บีอีเอ็มเดินรถเชื่อมรถไฟฟ้าสายสีม่วง บางใหญ่-เตาปูน หั่นขั้นตอนขอใบรับรอง อย.พร้อมตั้งบอร์ด 19 อรหันต์ คุมเกมปฏิรูปประเทศ ประยุทธ์ คุมทีมจัดคิวเรื่องเร่งด่วนใน 4 เดือนหลัง รธน.ประกาศใช้ นายกฯอวยพรปีใหม่ให้กำลังใจ ครม.ปั่นผลงาน วอนพวกป่วนบ้านเมืองหยุดเสียที ชิ่งหนีเผือกร้อนคฤหาสน์หรูน้องชาย ยกเป็นข้อกฎหมายเจ้าตัวต้องแจงเอง ผบ.ทบ.งัด ก.ม.ฟันกลุ่มต้านซิงเกิล เกตเวย์ปั้นข้อมูลเท็จ ยันไม่มีการจัดซื้อเครื่องถอดรหัส นายกฯตู่ ลั่นต้องหยุดกลุ่มแฮกเกอร์ให้ได้ ย้ำถ้าผิดกฎหมายจับหมด บิ๊กป้อม แย้มมีอีกรวบนักรบไซเบอร์ ขออย่ากดดันให้เวลาเจ้าหน้าที่สอบสวน เครือข่ายพลเมืองเน็ตฯขุดคำสั่งไอซีทีแฉซ้ำสั่ง ทบ.จัดหาเครื่องสอดแนม,หลังจากที่ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ทยอยใช้อำนาจพิเศษแก้ไขปัญหาต่างๆ อย่างต่อเนื่อง ล่าสุดหัวหน้า คสช.ได้ออกคำสั่งตามมาตรา 44 รวม 3 ฉบับ เพื่อแก้ปัญหาสำคัญที่คั่งค้าง ทั้งการเชื่อมต่อขยายรถไฟฟ้าสายสีม่วง ความล่าช้าในการขอใบรับรองจากคณะกรรมการอาหารและยา (อย.) และตั้งคณะกรรมการ 19 คน ควบคุมการปฏิรูปประเทศ,บิ๊กตู่ ถก คสช.ออก 3 คำสั่งด่วน ม.44,เมื่อเวลา 09.00 น. วันที่ 27 ธ.ค. ที่ตึกบัญชาการ ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธานการประชุม คสช.โดยมี พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ในฐานะรองหัวหน้า คสช. พล.อ.อ.ประจิน จั่นตอง รองนายกฯในฐานะรองหัวหน้า คสช. พล.อ.เฉลิมชัย สิทธิสาท ผบ.ทบ.ในฐานะเลขาธิการ คสช. พร้อมสมาชิก คสช. อาทิ พล.อ.อุดมเดช สีตบุตร รมช.กลาโหม และนายมีชัย ฤชุพันธุ์ ประธานกรรมการ กรธ.เข้าร่วมการประชุม โดยใช้เวลานาน 30 นาที,ทุบโต๊ะเชื่อมรถไฟฟ้า–ตั้งบอร์ดดันปฏิรูป,ต่อมาเวลา 14.10 น. พล.อ.ประยุทธ์ จันทร์โอชา นายกฯและหัวหน้า คสช. กล่าวภายหลังการประชุม ครม.ว่า ก่อนการประชุม ครม. ได้ประชุม คสช.เพื่อออกคำสั่งในมาตรา 44 รวม 3 ฉบับ คือ 1.เร่งกำหนดมาตรฐาน คณะกรรมการอาหารและยา (อย.) กระทรวงสาธารณสุข เกี่ยวกับการขึ้นทะเบียนยาหลายพันรายการที่ค้างคา เพื่อประโยชน์ในการผลิตยาสมุนไพร คนไทยจะได้ซื้อยาถูกลง เพื่อการค้าและส่งออก 2.การดำเนินการส่วนเชื่อมต่อขยายรถไฟฟ้าสายสีม่วง สถานีบางใหญ่-เตาปูน ช่วง 1 กิโลเมตร ให้ใช้ได้ในกลางปลายปี 2560 และ 3.การตั้งคณะกรรมการเตรียมการปฏิรูป ที่ต้องการสร้างความชัดเจนให้เกิดขึ้นในปี 2560 เพื่อรวมเรื่องที่ สนช. สปท.เสนอเข้ามากว่าร้อยเรื่อง และจะนำงานของ คสช. รัฐบาล และ กรธ. รวม 5 สาย มาปฏิรูปให้ชัดเจน สอดคล้องกับยุทธศาสตร์ชาติให้เป็นผลสัมฤทธิ์ในปี 2560 โดยคณะกรรมการดังกล่าวจะเริ่มทำหน้าที่ตั้งแต่เดือน ม.ค.เป็นต้นไป การใช้มาตรา 44 เคยบอกไปหลายครั้งแล้วใช้เพื่อประโยชน์ ไม่ได้ใช้รังแกใคร ไม่รู้ว่ากลัวอะไรหนักหนา หลายคนอยากให้รัฐบาลใช้มาตรา 44 มากขึ้นด้วยซ้ำไป คนที่ต้องการให้ยกเลิก คือคนที่ทำความผิด ถ้าไม่ผิดก็ไม่ได้ใช้,นายกฯนำทีม 19 คนตีกรอบ 4 เดือน,พล.ท.สรรเสริญ แก้วกำเนิด โฆษกประจำสำนักนายกฯ แถลงว่า คสช.ออกคำสั่งตามมาตรา 44 ดังกล่าว เพื่อเพิ่มประสิทธิภาพการอนุญาตผลิตภัณฑ์สุขภาพ ที่ อย.ออกใบรับรองล่าช้า จึงให้ใช้ผู้เชี่ยวชาญจากภายนอกมาช่วยตรวจสอบ และมีการแต่งตั้งคณะทำงานเตรียมการปฏิรูปประเทศ มีนายกฯเป็นประธาน รองนายกฯทุกคน รัฐมนตรี 2 คน ประธานและรองประธาน สนช.และ สปท.และข้าราชการอื่นรวม 19 คน เป็นกรรมการ เพื่อจัดลำดับความเร่งด่วนการปฏิรูป โดยต้องดำเนินการให้แล้วเสร็จใน 4 เดือนหลังรัฐธรรมนูญประกาศใช้,รฟม.เด้งรับช้าสุดปลายปี 60 เดินรถ,พล.อ.ยอดยุทธ บุญญาธิการ ประธานกรรมการการรถไฟฟ้าขนส่งมวลชนแห่งประเทศไทย (รฟม.) กล่าวว่า หัวหน้า คสช.ใช้มาตรา 44 ผ่าปมปัญหาเดินรถขาดช่วง 1 สถานี สถานีเตาปูน-บางซื่อ โดยให้ รฟม.ว่าจ้างบริษัททางด่วนและรถไฟฟ้ากรุงเทพ จำกัด (มหาชน) หรือบีอีเอ็มผู้เดินรถรายเดิม (สายสีม่วง) เดินรถชั่วคราวว่า ได้สั่งให้ รฟม.เตรียมแผนเร่งเจรจาว่าจ้างเร็วที่สุด หากให้บีอีเอ็มเดินรถต่ออีก 1 สถานีจะครบตลอดเส้นทางพอดีเป็นวิธีที่ดีที่สุด วงเงินลงทุนติดตั้งอาณัติสัญญา 693 ล้านบาทและค่ารับจ้างเดินรถปีละ 52 ล้านบาท เป็นวงเงินเท่าเดิม และ รฟม.จะจัดเก็บค่าโดยสารเอง คาดจะเสนอผลการเจรจาให้บอดร์ด รฟม.วันที่ 11 ม.ค.60 และจะเสนอให้ ครม.อนุมัติเพื่อลงนามในสัญญาจ้างต่อไป จากนั้นอีก 6 เดือนวางระบบติดตั้งอาณัติสัญญาและทดลองเดินรถอีก 2 เดือน คาดว่าเปิดเดินรถได้ ส.ค.-ก.ย.60 ขณะนี้นายกฯเร่งให้เปิดเดินรถ 1 สถานีโดยเร็ว แต่ รฟม.ต้องดูกฎหมายให้รอบคอบด้วย,นายกฯให้กำลังใจ ครม.ลุยงาน,ขณะที่เวลา 10.00 น.ที่ตึกบัญชาการ ทำเนียบรัฐบาล มีการประชุมคณะรัฐมนตรี (ครม.) นัดสุดท้ายของปี 59 มี พล.อ.ประยุทธ์ จันทร์โอชา นายกฯและหัวหน้า คสช. เป็นประธาน ก่อนการประชุม พล.อ.ประวิตร วงษ์สุวรรณ รองนายกฯและ รมว.กลาโหม เป็นตัวแทน ครม.กล่าวอวยพรให้นายกฯเนื่องในโอกาสวันขึ้นปีใหม่ โดยนายกฯได้กล่าวขอบคุณพร้อมอวยพรว่า ขอให้ทุกคนมีกำลังใจในการทำงาน ตนไม่สามารถขับเคลื่อนทุกอย่างไปด้วยตัวเอง ต้องอาศัยกำลังจากทุกคนอย่างเต็มขีดความสามารถ ระยะเวลาที่ยังเหลืออยู่ขอให้ทุกคนรักษาสุขภาพให้แข็งแรง จะได้ทำงานได้อย่างเต็มประสิทธิภาพ ไม่ต้องยกกระทรวง ทบวง กรม พาข้าราชการมาอวยพร แต่ขอให้ทำงานตามหน้าที่ให้มีประสิทธิภาพนั้นคือสิ่งที่อยากได้เป็นของขวัญมากกว่า,ขนหน่อกล้วยน้ำว้ายักษ์แจก รมต.,ผู้สื่อข่าวรายงานว่า ในที่ประชุม ครม.นายกฯและบรรดารัฐมนตรี ต่างนำของขวัญปีใหม่มามอบให้แก่กัน โดยนายกฯนำหน่อกล้วยน้ำว้ายักษ์จาก อ.ทองผาภูมิ จ.กาญจนบุรี จากสวนของ พล.ต.ท.เรวัช กลิ่นเกษร อดีตผู้บัญชาการปราบปรามยาเสพติด (ผบช.ป.ป.ส.) มามอบให้ เพื่อสื่อว่าจะได้ทำงานได้ราบรื่น เหมือนปลอกกล้วยเข้าปาก พล.อ.ประวิตร นำชุดของขวัญ เป็นไดอารี่ ปากกา พวงกุญแจ ผ้าเช็ดตัว ร่ม พล.ร.อ.ณรงค์ พิพัฒนาศัย รองนายกฯนำหนังสือ คำสอนของพ่อ มา นายวิษณุ เครืองาม รองนายกฯนำหนังสือ ชีวิตของประเทศ มา ส่วนรัฐมนตรีอื่นๆเป็นของขวัญ อาทิ พระบรมฉายาลักษณ์รัชกาลที่ 9 แก้วไวน์ ข้าว กรอบรูป และสินค้าโอทอป เป็นต้น,วอนพวกป่วนเมืองหยุดเสียเถอะ,ต่อมาเวลา 14.10 น. พล.อ.ประยุทธ์แถลงภายหลังการประชุม ครม.ว่า ตามที่สื่อมวลชนสอบถามว่านายกฯ เป็นห่วงอะไรประเด็นใดบ้างเกี่ยวกับสถานการณ์ทางการเมืองนั้น ตนห่วงประชาชนมากกว่า การเมืองก็คือการเมือง เป็นอย่างไรก็รู้อยู่ มีเห็นด้วยไม่เห็นด้วยบ้าง แต่ขอให้คิดถึงประเทศชาติเป็นสำคัญ ไม่ว่าจะคิดอย่างไรก็ตาม ขอให้คิดถึงประเทศ ชาติมาก่อนเสมอ โดยมีประชาชนเป็นศูนย์กลาง จะทำอะไรต้องให้ประชาชนมีความสุข ยิ่งช่วงปีใหม่ ใครที่คิดจะทำอะไรที่ไม่เกิดความสงบหรือวุ่นวาย อะไรต่างๆขอให้เลิกเสียเถอะ เพราะบ้านเมืองกำลังต้องการความสงบ,ชวน ปชช.เป็นหูเป็นตาช่วยรัฐ,พล.อ.ประยุทธ์กล่าวอีกว่า ส่วนการป้องกันรับมือเหตุการณ์ช่วงปีใหม่นั้น คงไม่เฉพาะช่วงปีใหม่ แต่ช่วงปีใหม่ได้เข้มงวดกวดขันเน้นย้ำให้มากขึ้น คสช.ได้เตรียมพร้อมและสั่งการและเน้นย้ำไปทำอย่างไรให้เหตุการณ์บ้านเมืองสงบมากที่สุด โดยไม่ก่อให้เกิดความรุนแรงขึ้น ต้องขอความร่วมมือจากภาคประชาชนช่วยกันเฝ้าระวังแจ้งเตือน จะหวังจากเจ้าหน้าที่อย่างเดียว บางทีไม่ทันการณ์ ส่วนเรื่องวันหยุดราชการในช่วงปีใหม่ รัฐบาลประกาศให้หยุดตั้งแต่ 31 ธ.ค.59-3 ม.ค.60 รวม 4 วัน ไม่รู้ใครไปบอกว่าหยุดตั้งแต่วันที่ 30 ธ.ค. ส่วนการอวยพรปีใหม่ของนายกฯ ความจริงได้อวยพรไปหลายรอบแล้ว วันศุกร์ที่จะถึงจะอวยพรผ่านรายการศาสตร์พระราชาฯอีกครั้ง,อ้อนอยากให้คนไทยแฮปปี้ไร้ขัดแย้ง,พล.อ.ประยุทธ์กล่าวว่า การอวยพรอย่าไปคิดว่าสิ่งที่ตนและรัฐบาลจะทำอะไรให้ใครสักคน ไม่ได้ให้เฉพาะกรณีวันพิเศษ เช่น ต้องให้ในวันเกิดถึงจะรักกันหรือวันสำคัญ มันรักได้ทุกวัน ให้กันได้ทุกวัน ห่วงใยปรารถนาดีและไม่ต้องการให้ทุกคนลำบากเดือดร้อน อยากทำให้ประชาชนมีความสุข ปราศจากความขัดแย้ง ถ้าขัดแย้งก็แก้ไขที่ต้นทางให้ยุติโดยเร็ว ไม่ใช่ขยายความขัดแย้งไปเรื่อยๆ ปีใหม่ขอให้ได้รับพรจากอำนาจคุณพระศรีรัตนตรัยสิ่งศักดิ์สิทธิ์ทั้งหลาย บุญบารมีอันแผ่ไพศาลแห่งพระบาทสมเด็จพระเจ้าอยู่หัว รัชกาลที่ 9 สมเด็จพระนางเจ้าฯ พระบรมราชินีนาถ และสมเด็จพระเจ้า อยู่หัว รัชกาลที่ 10 ทรงปกป้องรักษาคุ้มครองให้คนไทย ปี 60 ถือเป็นปีแห่งมหามงคล ขอให้ทุกคนรักษาตัวให้ดี ให้มีชีวิตอยู่ร่วมกันในปีใหม่ และปีต่อๆไปตลอดชีพ,ใจดีมอบเสื้อโปโลดำให้สื่อทำเนียบฯ,จากนั้น พล.อ.ประยุทธ์ ได้มอบเสื้อโปโลสีดำเป็นของขวัญปีใหม่ให้ตัวแทนสื่อมวลชนประจำทำเนียบรัฐบาล ที่สำนักนายกรัฐมนตรีสั่งทำพิเศษ ปักรูปธงชาติไทย และปักตัวเลข 4.0 ที่แขนเสื้อด้านขวา แขนเสื้อด้านซ้ายมีปักข้อความภาษาอังกฤษว่า Stronger together,ส่ง ส.ค.ส.สวัสดีปีใหม่แฟนคลับ,พล.ท.สรรเสริญ แก้วกำเนิด โฆษกประจำสำนักนายกรัฐมนตรี กล่าวว่า ช่วงวันหยุดปีใหม่ นายกฯไม่ได้เดินทางไปเที่ยวที่ไหน แต่จะใช้เวลาอยู่กับครอบครัว เพราะถ้านายกฯเดินทางไปที่ไหน จะต้องมีเจ้าหน้าที่มาคอยรักษาความปลอดภัย จึงไม่อยากให้เจ้าหน้าที่ลำบาก,พ.อ.หญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี กล่าวว่า สำหรับบัตรอวยพรและ ส.ค.ส.ปีใหม่ ที่ประชาชนส่งให้นายกฯ ทางสำนักพิธีการและเลขานุการ สำนักเลขาธิการนายกรัฐมนตรี (สลน.) ได้รวบรวมให้นายกฯ และนายกฯได้เซ็น ส.ค.ส.ตอบกลับไว้ให้หมดแล้ว รวมทั้งของเอกอัครราชทูตได้ส่งของที่ระลึกประจำชาติมาให้ นายกฯได้ส่งสมุดบันทึก ชุดของที่ระลึกให้กลับเพื่อแสดงน้ำใจ,บิ๊กป้อม แข็งยังคุม สตช.ตามเดิม,ผู้สื่อข่าวรายงานจากทำเนียบรัฐบาลว่า ที่ประชุม ครม.ได้มีมติรับทราบคำสั่งสำนักนายกรัฐมนตรีว่าด้วยการมอบหมายและมอบอำนาจให้รองนายกรัฐมนตรีและ รมต.ประจำสำนักนายกรัฐมนตรีปฏิบัติราชการแทนนายกรัฐมนตรี และการทำหน้าที่ประธานกรรมการในคณะกรรมการต่างๆ หลังมีการปรับ ครม.ไป โดยรองนายกฯทุกคนยังคงกำกับดูแลงานตามเดิม เช่น พล.อ.ประวิตร วงษ์สุวรรณ รองนายกฯและ รมว.กลาโหม คงกำกับดูแลหน่วยงานด้านความมั่นคง เช่น สำนักงานตำรวจแห่งชาติ นายออมสิน ชีวะพฤกษ์ รมต.ประจำสำนักนายกฯ กำกับดูแลหน่วยงานในสังกัด อาทิ กรมประชาสัมพันธ์ สำนักงานพระพุทธศาสนาแห่งชาติ (พศ.) นายสุวิทย์ เมษิณทรีย์ รมต. ประจำสำนักนายกฯ กำกับดูแลหน่วยงานในสังกัด อาทิ สำนักงานคณะกรรมการพัฒนาการเศรษฐกิจและสังคมแห่งชาติ สำนักงานคณะกรรมการส่งเสริมการลงทุน กองทุนหมู่บ้าน,ศูนย์ไซเบอร์บล็อกเข้าระบบไม่ได้,อีกเรื่อง ที่กองบัญชาการกองทัพบก พล.ต.ฤทธี อินทราวุธ ผอ.ศูนย์ไซเบอร์กองทัพบก (ศซบ.ทบ.) กล่าวถึงกรณีที่มีหน่วยงานราชการถูกโจมตีทางไซเบอร์ว่า การโจมตีทางไซเบอร์หรือเว็บล่ม ที่เจาะระบบได้มีทั้งจริงและเท็จ เพื่อหวังสร้างกระแส โดยจะชักชวนเข้าร่วมและตกเป็นเครื่องมือการกระทำที่ละเมิดกฎหมายด้วยความคึกคะนอง โดยเฉพาะเยาวชน เพราะจะถูกดำเนินคดีทั้ง พ.ร.บ.คอมฯและกฎหมายมาตราอื่นๆ ทั้งนี้เป็นการโจมตีทั้งแบบ DDOS Attack เพื่อจะให้ Server ล่ม ทำให้ซอฟต์แวร์และข้อมูลอาจเสียหาย ปกติจะใช้อุปกรณ์ Firewall เป็นกำแพงป้องกันโดยตั้งกฎว่า IP ที่เข้าถึง Server อะไรผ่านไม่ได้จะถูกบล็อก ระบบยังทำงานปกติได้ ส่วนการโจมตีแบบเจาะระบบหรือแฮก ที่สร้างกระแสให้สังคมสับสนมีอยู่ 3 รูปแบบคือการโจมตี Path Traversal โจมตีผ่าน Port ของระบบโดยเฉพาะ Port 80 และ Port 443 เป็น Port เข้า-ออก Internet ถ้าเจาะเข้ามาได้ก็เอาอะไรมาฝังในระบบได้ ทำให้ผู้เจาะระบบนำไปใช้งานต่างๆ ได้ รวมถึงเข้าถึง Path ที่เก็บไฟล์ Application ที่เรียกดูข้อมูลต่างๆได้ แนวทางป้องกันคือ Port หรือ Service อะไรที่ไม่จำเป็นให้ปิดใช้งาน แต่ไม่ใช่ปิดหมดจนใครเข้าใช้งานไม่ได้ รวมถึงกำหนด Permission ในการเข้าถึง Path และการแก้ไขข้อมูล,จวกภัยร้ายกระทบความมั่นคงชาติ,ผอ.ศซบ.ทบ.กล่าวว่า นอกจากนี้ยังมีการโจมตีแบบ SQL Injection อาศัยช่องโหว่การเขียนโปรแกรมหรือเว็บเพจ ผู้โจมตีฝัง Script เข้าไปเรียกดูข้อมูลแสดงผลข้อมูลได้ แต่ไม่สามารถเข้าถึงข้อมูลจริงได้ ดังนั้นต้องตรวจสอบช่องโหว่ของ Source Code โปรแกรมและแก้ไขให้ปลอดภัย รวมถึงกำหนด Permission การเข้าถึงข้อมูลเพื่อป้องกันการแก้ไขหรือลบข้อมูล ส่วนการโจมตีแบบ Brute Force อาศัยการเดาสุ่มรหัสผ่านของผู้ใช้งาน ทั้งระดับ Admin จนถึงผู้ใช้งาน โดยใช้โปรแกรมเดาสุ่มรหัสผ่านอันนี้อันตราย ถ้าเจาะเข้าถึงข้อมูลจะยึดระบบได้หมด จึงต้องเข้มงวดให้ผู้ใช้งานกำหนดรหัสผ่านปลอดภัยสูงสุด การโจมตีทางไซเบอร์ ทั้ง DDOS Attack และการ Hack เจาะระบบต่อระบบสารสนเทศของหน่วยงานต่างๆทั้งภาครัฐและธุรกิจเอกชน ภัยคุกคามทางไซเบอร์ไม่เพียงเป็นภัยด้านความมั่นคงของชาติ ยังมีแนวโน้มจะเป็นภัยร้ายแรงต่อความมั่นคงของมนุษย์ทุกคนที่บริโภคข่าวสารสื่อออนไลน์ จึงจำเป็นต้องมีมาตรการทางกฎหมายมาป้องปราม คุ้มครอง และป้องกัน แต่สิ่งที่ตามมาคือภัยคุกคามด้านไซเบอร์ดังกล่าว ซึ่งส่งผลกระทบต่อความมั่นคงของชาติ รวมถึงภัยจากข้อมูลข่าวสารต่างๆบนโลกไซเบอร์ที่มีต่อประชาชน,ผบ.ทบ.งัด ก.ม.ฟันปั่นข้อมูลเท็จ,ที่มูลนิธิ พล.อ.เปรม ติณสูลานนท์ ประธานองคมนตรีและรัฐบุรุษ พล.อ.เฉลิมชัย สิทธิสาท ผู้บัญชาการทหารบก กล่าวถึงกรณีกลุ่มพลเมืองต่อต้านซิงเกิล เกตเวย์โพสต์ข้อความพร้อมรูปภาพอ้างว่าเป็นข้อมูลการจัดซื้อของกองทัพบก เรื่องอุปกรณ์เครื่องถอดรหัส SSL ว่า จากการตรวจสอบข้อมูลพบว่าที่ผ่านมากองทัพบกไม่เคยจัดซื้อเครื่องมือดังกล่าว เนื่องจากเครื่องถอดรหัส SSL เป็นระบบเจาะข้อมูลของคอมพิวเตอร์ที่กองทัพบกไม่จำเป็นต้องใช้ ตั้งแต่ตั้งศูนย์ไซเบอร์กองทัพบกเมื่อต้นปี 59 ยืนยันว่าไม่มีการจัดซื้อแน่นอน ส่วนใหญ่จัดซื้อเกี่ยวกับการสร้างระบบป้องกันตัวเอง ในปีงบฯ 60 ก็ไม่มีเป็นการตกแต่งข้อมูล รายการยุทโธปกรณ์ต่างๆ ส่วนใหญ่เป็นเครื่องมือทหารช่าง และมาต่อท้ายด้วยเครื่อง SSL โดยปกติเรานำเครื่องมือช่างมารวมกับเครื่องมือสื่อสาร ขอให้ทุกคนใช้วิจารณญาณในการรับฟังการตรวจสอบคนที่นำข้อมูลมาเผยแพร่กำลังดำเนินการอยู่ ถือเป็นการใส่ร้ายและให้ข้อมูลเท็จ ทำให้องค์กรเกิดความเสียหาย กำลังดำเนินการด้านคดีความอยู่ พร้อมสร้างระบบป้องกันให้รัดกุมยิ่งขึ้น ไม่ให้เจาะข้อมูลชั้นความลับออกไปได้ ส่วนกรณีที่ พล.อ.ประวิตร วงษ์สุวรรณ รองนายกฯและ รมว.กลาโหม เน้นย้ำให้กองทัพดูแลภัยคุกคามด้านไซเบอร์ เราดำเนินการเต็มที่ พร้อมเตรียมฝึกอบรมคนเพิ่มเติม,ขออย่ากดดัน จนท.ไล่รวบมือแฮก,ที่ทำเนียบรัฐบาล พล.อ.ประวิตร วงษ์สุวรรณ รองนายกฯและ รมว.กลาโหม กล่าวถึงกรณีกลุ่มพลเมืองต่อต้านซิงเกิลเกตเวย์ โพสต์ข้อความพร้อมรูปภาพข้อมูลการจัดซื้ออุปกรณ์เครื่องถอดรหัส SSL ของ ทบ.ว่า ไม่มี ไม่ได้ซื้อ ส่วนที่มีเอกสารออกมา ยืนยันว่ามันไม่มี เจ้าหน้าที่จะดำเนินการกับกลุ่มที่นำข้อมูลมาเผยแพร่ตามกฎหมาย หากจับได้จะจับ ที่ผ่านมาก็จับอยู่แล้ว แต่ไม่บอกสื่อว่าจับใครบ้าง ที่เจ้าหน้าที่ตำรวจนำออกมาเปิดเผยมีเพียงคนเดียว เมื่อถามว่ายังมีอีกใช่หรือไม่ พล.อ.ประวิตรตอบว่า มีอีก แต่ต้องใช้เวลาสอบสวนว่าทำอะไรกันแค่ไหน ต้องให้เวลาเจ้าหน้าที่ทำงาน อย่าไปกดดันเจ้าหน้าที่ เมื่อถามว่า คนที่ถูกจับได้เป็นผู้กระทำผิดตัวจริงหรือไม่ พล.อ.ประวิตรกล่าวว่า ไม่ถูกอะไร มีปืน มีเครื่องไม้เครื่องมือครบ เขาก็พูดไป พูดแต่เรื่องไม่จริง พูดอะไรก็พูดได้,บิ๊กตู่ ลั่นต้องหยุดกลุ่มแฮกเกอร์,ขณะที่ พล.อ.ประยุทธ์ จันทร์โอชา นายกฯและหัวหน้า คสช.กล่าวถึงความคืบหน้าการจับกุมกลุ่มแฮกเกอร์ที่เดินหน้าโจมตีเว็บไซต์หน่วยงานราชการเพื่อต่อต้าน พ.ร.บ.ว่าด้วยการกระทำความผิดเกี่ยวกับคอมพิวเตอร์ 2559 ว่า จะมีการสืบสวนดำเนินคดีต่อไป แต่ถามว่าจะขยายผลต่อไปหรือไม่ ถึงใครก็ถึงคนนั้นก็จับไปเรื่อยเพราะผิดกฎหมาย อย่าถามมากว่าจะทำอะไรต่อหรือไม่ ถ้าต่อต้านแล้วจะต้องทำต่อไหม ถ้าผิดกฎหมายก็จับหมด จับได้เมื่อไหร่ก็เมื่อนั้น เกี่ยวข้องกับใครก็จับ การปล่อยข้อมูลของรัฐมันถูกหรือไม่ เราจะให้ท้ายว่าเขาเก่งหรือ การเอาข้อมูลส่วนตัวข้อมูลของรัฐออกมามันถูกต้องไหมสังคมต้องเข้าใจ ต้องหยุดกระบวนการเหล่านี้ให้ได้,ปัดปมร้อนคฤหาสน์น้องชาย,พล.อ.ประยุทธ์ยังกล่าวถึง กรณีที่นายวีระ สมความคิด เลขาธิการเครือข่ายต้านคอร์รัปชัน ระบุว่า พล.อ.ปรีชา จันทร์โอชา อดีตปลัดกระทรวงกลาโหม สนช. ไม่ได้แจ้งรายคฤหาสน์ที่ จ.พิษณุโลก ในบัญชีแสดงทรัพย์สินและหนี้สินต่อคณะกรรมการป้องกันและปราบปรามการทุจริตแห่งชาติ (ป.ป.ช.) ว่า เป็นเรื่องของน้องชายผม ให้เขาชี้แจงเองเพราะเป็นเรื่องของกฎหมาย,กลุ่มแฮกเกอร์ขุดคำสั่งไอซีทีแฉซ้ำ,ด้านความเคลื่อนไหวของแกนนำแฮกเกอร์ ผู้ที่กำลังถูกหมายหัวจากหน่วยทหารและตำรวจไซเบอร์ เพื่อต่อต้าน พ.ร.บ.คอมพิวเตอร์ 2559 ผู้สื่อข่าวรายงานว่า กลุ่มนี้ได้โพสต์ข้อความเฟซบุ๊กเพจ พลเมืองต่อต้าน Single Gateway ตอบโต้กองทัพที่ออกมาปฏิเสธการจัดซื้อเครื่องมือถอดรหัส พร้อมนำเอกสารคำสั่งกระทรวงเทคโนโลยีสารสนเทศและการสื่อสาร ที่ 162/57 เรื่องแต่งตั้งคณะทำงานทดสอบระบบเฝ้าติดตามสื่อออนไลน์ ลงวันที่ 15 ธ.ค.57 มาโชว์หน้าเพจ และภาพถ่าย ที่อ้างว่าเป็นภาพของศูนย์เฝ้าติดตามสื่อออนไลน์ พร้อมระบุว่า ไม่อยากจะตบปากคนแก่เลย ผอ.ศูนย์ไซเบอร์สงคราม บอกว่า ทบ.ไม่มีการจัดหาเครื่องถอดรหัส SSL แต่มีคำสั่งให้จัดหาเครื่องมือถอดรหัส SSL ตามคำสั่งกระทรวงเทคโนโลยีสารสนเทศและการสื่อสาร ที่ 163/2557 ระบุว่า การปฏิบัติงานภายใต้อำนาจหน้าที่ตามคำสั่งดังกล่าว พบว่ามีอุปสรรคในการตรวจสอบและปิดกั้นเว็บไซต์ที่เข้ารหัสป้องกันข้อมูล จึงเห็นควรให้จัดหาและทดสอบประสิทธิภาพของอุปกรณ์ระบบเฝ้าติดตามสื่อออนไลน์ โดยกรรมการชุดนี้ มีตัวแทนจากกองทัพบก 4 นาย จะตอบยังไงโกหกให้เนียนนะลุง อย่ามาเสียคนตอนแก่,ผ่อนเกมพักรบ 2 วันรอดูท่าทีรัฐบาล,ช่วงเย็น แกนนำกลุ่มแฮกเกอร์โพสต์ข้อความผ่านเฟซบุ๊กเพจ พลเมืองต่อต้าน Single Gateway : Thailand Internet Firewall #opsinglegate wayว่า วันนี้ไม่มีรายการปาก้อนหิน เพราะนายกฯบอกว่ายินดีรับฟังปัญหา พ.ร.บ.คอมพิวเตอร์ แต่อย่าทำผิดกฎหมาย พวกเราจึงให้เกียรติผู้ใหญ่ จะรอดูท่าทีอย่างเป็นรูปธรรม หวังว่าคงไม่ต้องส่งของ ขวัญชิ้นใหญ่ไปให้ ช่วงวันสองวันนี้ก็เบามือหน่อย รอฟังท่าทีอย่างเป็นทางการจากรัฐบาล แต่รอบนี้ถ้าโกหกเตรียมตัวเตรียมใจไว้ได้เลย ข้อเสนอเดียวที่ชัดเจนคือให้ คสช.ใช้มาตรา 44 ออกคำสั่งให้มติการประชุม สนช.และกระบวนการที่เกี่ยวข้องกับร่าง พ.ร.บ.นี้เป็นโมฆะ แล้วรอให้รัฐบาลจากการเลือกตั้งมาดำเนินการต่อไป แอดมินเพจแฮกเกอร์ที่ป่วนภาครัฐ ยังส่งข้อความถึงแนวร่วมด้วยว่า ถึงเพื่อนทุกท่านในทุก สงครามต้องมีการเจรจาและต่อรอง ดังนั้น จึงอยากแจ้งว่า 1.ไม่มีกลุ่มการเมืองใดมาเกี่ยวข้องกับพวกเราทั้งสิ้น และไม่ว่าใครจะเป็นรัฐบาลหากทำในสิ่งที่ไม่ถูกต้อง พวกเขาคือศัตรูของเรา การต่อสู้ครั้งนี้เป็นเรื่องของประชาชนล้วนๆ 2.พวกเราต่อสู้เพื่อเสรีภาพและความยุติธรรม ไม่ได้มาทำลายล้าง 3.แต่หากความจริงใจของพวกเราถูกหักหลัง การตอบโต้จะหนักหน่วงรุนแรงกว่าที่ผ่านมาก,ปชป.แนะ กรธ.สกัดธุรกิจการเมือง,นายราเมศ รัตนะเชวง รองโฆษกพรรคประชาธิปัตย์ กล่าวถึงร่าง พ.ร.บ.ประกอบรัฐธรรมนูญว่าด้วยพรรคการเมืองว่า ขอเรียกร้องให้ กรธ.ฟังความคิดเห็นอย่างรอบด้านจริงใจและปรับปรุง ซึ่งมีหลายประเด็นไม่สอดคล้องกับเจตนารมณ์ส่งเสริมสถาบันพรรคการเมือง เช่น ตาม พ.ร.บ.พรรคการเมืองปี 2550 มาตรา 99 ระบุให้นายทะเบียนจัดสรรเวลาให้พรรค การเมืองได้แถลงผลงานของพรรคที่มี ส.ส. ปีหนึ่งไม่น้อยกว่าสองครั้งโดยไม่คิดค่าใช้จ่าย แต่ร่างฉบับใหม่ตัดออกไป โจทย์ใหญ่ที่ กรธ.ควรศึกษาคือ ทำอย่างไรไม่ให้พรรคการเมืองดำเนินการในลักษณะธุรกิจการเมือง เป็นเหมือนบริษัทจำกัด มีผู้ถือหุ้นใหญ่ มีเถ้าแก่สั่งการ,นพดล ท้าพิสูจน์ด้วยผลเลือกตั้ง,นายนพดล ปัทมะ อดีต รมว.ต่างประเทศ และแกนนำพรรคเพื่อไทย กล่าวถึง ผลสำรวจของโพลบางสำนักระบุว่าคนนิยมรัฐบาลที่มาจากรัฐประหารมากกว่ามาจากเลือกตั้งว่า รู้สึกเฉยๆเพราะโพลสะท้อนความรู้สึกของคนตอบแบบสอบถามในช่วงเวลานั้นๆ ความเห็นของคนเปลี่ยนแปลงตลอดเวลา และมีปัจจัยหลายอย่าง การปกครองในระบอบประชาธิปไตยนั้นพิสูจน์มาเกือบสองพันปีแล้วว่าใช้ได้ ซึ่งเปิดโอกาสให้ประชาชนมีสิทธิเลือกตัวแทนของตนได้ และมีส่วนร่วมทางการเมืองอย่างเหมาะสม โพลที่ดีที่สุดคือการกาบัตรเลือกตั้ง จะเป็นตัวชี้วัดชัดเจนที่สุดว่ารัฐบาลจากรัฐประหารหรือจากการเลือกตั้ง ประชาชนจะมีความสุข มีความเป็นอยู่ที่ดีมีสิทธิเสรีภาพ เศรษฐกิจดีมีงานทำและมีเงินในกระเป๋ามากขึ้นหรือไม่,ปู ไปสุพรรณปิดทองฝังลูกนิมิต,เมื่อเวลา 10.00 น. น.ส.ยิ่งลักษณ์ ชินวัตร อดีตนายกฯ พร้อมแกนนำพรรคเพื่อไทยประกอบด้วย พล.ต.ท.วิโรจน์ เปาอินทร์ รักษาการหัวหน้าพรรคเพื่อไทย นายนิวัฒนธำรง บุญทรงไพศาล อดีตรองนายกฯ นายชัยเกษม นิติสิริ อดีต รมว.ยุติธรรม นายภูมิธรรม เวชยชัย รักษาการเลขาธิการพรรค และอดีต ส.ส.เพื่อไทย ร่วมปิดทองฝังลูกนิมิต ที่วัดหนองกรดศิริวัฒน์ ต.โคกช้าง อ.เดิมบางนางบวช จ.สุพรรณบุรี โดยมีประชาชนมาร่วมทำบุญในครั้งนี้เป็นจำนวนมากพร้อมอวยพรให้มีกำลังใจที่ดีในการต่อสู้คดีและมอบข้าวสาร ผลไม้ให้ น.ส.ยิ่งลักษณ์เพื่อเป็นของขวัญปีใหม่แทนน้ำใจที่มาทำบุญ จ.สุพรรณบุรี จากนั้นไปปิดทองฝังลูกนิมิตที่วัดสระบัวก่ำ อ.ด่านช้าง,มาร์ค นำอดีต ส.ส.ปชป.บริจาคโลหิต,เมื่อเวลา 14.00 น. ที่ศูนย์บริการโลหิตแห่งชาติ สภากาชาดไทย นายอภิสิทธิ์ เวชชาชีวะ หัวหน้าพรรคประชาธิปัตย์ พร้อมอดีต ส.ส. อาทิ นางเจิมมาศ จึงเลิศศิริ อดีต ส.ส.กทม. นางศรีสมร รัศมีฤกษ์เศรษฐ์ อดีต ส.ส.กาญจนบุรี พรรคประชาธิปัตย์ ร่วมกันบริจาคโลหิต โดยนายอภิสิทธิ์กล่าวว่า ขอเชิญชวนประชาชนทั่วประเทศร่วมบริจาคโลหิตถวายเป็นพระราชกุศลแด่พระบาทสมเด็จพระปรมินทรมหาภูมิพล อดุลยเดช ขณะเดียวกันเพื่อเตรียมโลหิตสำรองคงคลัง รองรับช่วงเทศกาลส่งท้ายปีเก่า ต้อนรับปีใหม่ ซึ่งศูนย์บริการโลหิตแห่งชาติ สภากาชาดไทย จัดโครงการ 1 คำสัญญา ทำดีถวายพ่อ ระหว่างวันที่ 26 ธ.ค.ถึง 8 ม.ค.2560 ยกเว้นวันที่ 1 ม.ค.,จี้ บิ๊กตู่ ฟันโกงจริงไม่ใช่ลิงหลอกเจ้า,ที่พรรคประชาธิปัตย์ นายชาญชัย อิสระเสนารักษ์ อดีต ส.ส.นครนายก พรรคประชาธิปัตย์ แถลงเรียกร้องให้ พล.อ.ประยุทธ์ จันทร์โอชา นายกฯและหัวหน้า คสช. มอบของขวัญปีใหม่ให้ข้าราชการและเจ้าหน้าที่รัฐที่ทำดี กล้าฟ้องร้องผู้บังคับบัญชาที่ทุจริต ด้วยการนำกฎหมาย ป.ป.ช. มาตรา 103/5 ว่าด้วยการส่งเสริมข้าราชการที่ควรยกย่องเป็นแบบอย่างในการทำหน้าที่ปกป้องทรัพย์สิน ให้ปฏิบัติได้จริงจัง ขอให้ ป.ป.ช.ประสานถึงนายกฯให้ออกระเบียบมารองรับและแจ้ง ครม.ให้เลื่อนขั้นเลื่อนเงินเดือนและตำแหน่งแก่เจ้าหน้าที่รัฐที่ให้เบาะแสการทุจริต คอร์รัปชันต่อ ป.ป.ช.เช่นเดียวกับทหารออกรบปกป้องชายแดน จะเป็นบทพิสูจน์นโยบายป้องกันและปราบปรามการทุจริตของรัฐบาล พล.อ.ประยุทธ์ ว่าจะทำจริง หรือเป็นแค่เรื่องลิงหลอกเจ้า,สปท.ผ่านร่างฯเยียวยาเหยื่อคดีอาญา,เมื่อเวลา 09.30 น. มีการประชุมสภาขับเคลื่อนการปฏิรูปประเทศ (สปท.) มี ร.อ.ทินพันธ์ นาคะตะ ประธาน สปท.เป็นประธานพิจารณารายงานของคณะ กมธ.ขับเคลื่อนการปฏิรูปประเทศด้านกฎหมายและกระบวนการยุติธรรม เรื่องการปฏิรูประบบการคุ้มครองผู้ได้รับผลกระทบจากการกระทำความผิดทางอาญา (เหยื่อหรือผู้เสียหาย) โดย พล.ท.กฤษณะ บวรรัตนารักษ์ ประธานอนุ กมธ.การปฏิรูปการเพิ่มประสิทธิภาพในการอำนวยความยุติธรรมเพื่อประชาชน กล่าวว่า อนุ กมธ.ฯเห็นว่าควรปรับปรุงระบบการคุ้มครองผู้ได้รับผลกระทบจากการกระทำความผิดทางอาญา โดยปรับปรุงกฎหมายที่เกี่ยวข้องเช่น พ.ร.บ.คุ้มครองพยานในคดีอาญา พ.ศ.2546 พ.ร.บ.ค่าตอบแทนผู้เสียหาย ค่าทดแทนและค่าใช้จ่ายแก่จำเลยในคดีอาญา พ.ศ.2544 ประมวลกฎหมายวิธีพิจารณาความอาญา เป็นต้น,จากนั้นสมาชิก สปท.ร่วมอภิปรายอย่างกว้างขวาง อาทิ คดีลักษณะล่วงละเมิดทางเพศ เมื่อผู้เสียหายไปแจ้งความต่อตำรวจ การสอบสวนลงลึกรายละเอียดมาก เปรียบเหมือนผู้เสียหายถูกข่มขืนซ้ำ เสนอให้กระบวนการสอบสวน ทั้งชั้นตำรวจ พนักงานอัยการ ศาล ควรเป็นผู้หญิงทั้งหมด ต่อมาที่ประชุมลงมติเห็นชอบรายงานดังกล่าวด้วยคะแนนเห็นด้วย 154 ไม่เห็นด้วยไม่มี งดออกเสียง 1 จากนั้นจะส่งรายงานไปยัง ครม.ต่อไป,ท้องถิ่นบุกสภาฯค้านควบรวม อปท.,ช่วงสาย ที่รัฐสภา นายประเสริฐ วชิรเขื่อนขันธ์ นายกสมาคมสันนิบาตเทศบาลแห่งประเทศไทย พร้อมตัวแทนสมาคมองค์กรปกครองส่วนท้องถิ่น เข้าพบนายพรเพชร วิชิตชลชัย ประธานสภานิติบัญญัติแห่งชาติ (สนช.) เพื่อคัดค้านการเสนอร่าง พ.ร.บ.ประมวลกฎหมายองค์กรปกครองส่วนท้องถิ่น และร่างประมวลกฎหมายองค์กรปกครองส่วนท้องถิ่นของสภาขับเคลื่อนการปฏิรูปประเทศ (สปท.) เนื้อหาให้ควบรวมองค์กรปกครองส่วนท้องถิ่นขนาดเล็กเข้าด้วยกัน ซึ่งเนื้อหาน่าจะขัดรัฐธรรมนูญฉบับประชามติ ไม่เป็นไปตามหลักการกระจายอำนาจสู่ท้องถิ่น โดยนายพรเพชรกล่าวว่า จะส่งเรื่องไปยังคณะ กมธ.ปกครองส่วนท้องถิ่นของ สนช.และให้ไปทำความเข้าใจกับคณะกรรมการกฤษฎีกาก่อนเสนอเข้าสู่คณะรัฐมนตรี,ผบ.ทบ.นำรบพิเศษอวยพร บิ๊กแอ้ด,เมื่อเวลา 11.50 น. ที่มูลนิธิ พล.อ.เปรม ติณสูลานนท์ ประธานองคมนตรีและรัฐบุรุษ พล.อ.เฉลิมชัย สิทธิสาท ผบ.ทบ.นำคณะนายทหารชั้นผู้ใหญ่ของกองทัพบก อาทิ พล.อ.สมศักดิ์ นิลบรรเจิดกุล ผู้ช่วย ผบ.ทบ. พล.ท.ศิริชัย เทศนา ผบ.หน่วยบัญชาการสงครามพิเศษและนายทหารสายรบพิเศษ เดินทางมาพบ พล.อ.สุรยุทธ์ จุลานนท์ องคมนตรี และอดีต ผบ.ทบ.มอบกระเช้าอวยพรเนื่องในเทศกาลปีใหม่ พร้อมรับประทานอาหารกลางวันร่วมกัน ทั้งนี้ พล.อ.เฉลิมชัย กล่าวว่า เป็นเรื่องปกติ กองทัพบกผูกพันกับอดีตผู้บังคับบัญชาโดยเฉพาะอดีต ผบ.ทบ.ทุกคน โดยจะหมุนเวียนไปอวยพรปีใหม่ทุกคน,เปรม เปิดบ้านรับ ครม.–เหล่าทัพ,ผู้สื่อข่าวรายงานว่า วันที่ 29 ธ.ค. เวลา 09.00 น. พล.อ.เปรม ติณสูลานนท์ ประธานองคมนตรีและรัฐบุรุษ จะเปิดบ้านพักสี่เสาเทเวศร์ให้ พล.อ.ประยุทธ์ จันทร์โอชา นายกฯและหัวหน้า คสช. นำคณะรัฐมนตรีและ ผบ.เหล่าทัพ เข้าอวยพรปีใหม่ 2560 อาทิ พล.อ.ประวิตร วงษ์สุวรรณ รองนายกฯและ รมว.กลาโหม พล.อ.ชาญชัย ช้างมงคล ปลัดกระทรวงกลาโหม พล.อ.สุรพงษ์ สุวรรณอัตถ์ ผบ.ทหารสูงสุด พล.อ.เฉลิมชัย สิทธิสาท ผบ.ทบ. พล.ร.อ.ณะ อารีนิจ ผบ.ทร. พล.อ.อ.จอม รุ่งสว่าง ผบ.ทอ และ พล.ต.อ.จักรทิพย์ ชัยจินดา ผบ.ตร. และนายทหารระดับสูงของแต่ละเหล่าทัพ,ขณะที่เวลา 07.00 น. วันที่ 29 ธ.ค. เช่นเดียวกัน ที่มูลนิธิอนุรักษ์ป่ารอยต่อ 5 จังหวัด ภายในกรมทหารราบที่ 1 มหาดเล็กรักษาพระองค์ (ร.1รอ.) พล.อ.ประวิตร วงษ์สุวรรณ จะเปิดให้อดีตผู้ใต้บังคับบัญชาและนายทหารคนสนิท เข้าอวยพรเป็นการภายในแบบเงียบ ไม่เอิกเกริกเหมือนทุกปีที่ผ่านมา,เลื่อนชี้คดี นปช.บุกบ้าน ป๋า,ที่ศาลอาญา ศาลอุทธรณ์มีคำพิพากษาคดีที่นายนพรุจ หรือนพรุฒ วรชิตวุฒิกุล แกนนำกลุ่มพิราบขาว 2006 นายวีระศักดิ์ เหมะธุลิน นายวันชัย นาพุทธา นายวีระกานต์ มุสิกพงศ์ อดีตประธาน นปช.นายณัฐวุฒิ ใสยเกื้อ แกนนำ นปช. นายวิภูแถลง พัฒนภูมิไท อดีต ส.ส.พรรคเพื่อไทย และ นพ.เหวง โตจิราการ อดีต ส.ส.พรรคเพื่อไทย และแกนนำ นปช. เป็นจำเลยที่ 1-7 มั่วสุมกันตั้งแต่ 10 คนขึ้นไป ใช้กำลังประทุษร้าย ก่อให้เกิดความวุ่นวายในบ้านเมือง กรณีนำขบวนผู้ชุมนุมหลายพันคนจากเวทีปราศรัยเคลื่อนที่จากสนามหลวง ไปบ้านสี่เสาเทเวศร์ของ พล.อ.เปรม ติณสูลานนท์ ประธานองคมนตรี เรียกร้องกดดันให้ลาออกจากตำแหน่ง เหตุเกิดเมื่อวันที่ 22 ก.ค.50 วันนี้จำเลยทุกคนเดินทางมาศาล ยกเว้นนายวีระกานต์ที่ยื่นคำร้องขอเลื่อนฟังคำพิพากษาออกไป เนื่องจากวิงเวียนศีรษะ บ้านหมุน โดยมีใบรับรองแพทย์มายื่นประกอบคำร้อง ศาลพิจารณาคำร้องแล้ว อนุญาตให้เลื่อนฟังคำพิพากษาศาลอุทธรณ์เป็นวันที่ 9 ม.ค.60,ศาลยกคำร้องประกัน ไผ่ ดาวดิน,เมื่อเวลา 13.00 น. วันเดียวกัน นายอธิพงษ์ ภูผิว ทนายความของนายจตุรภัทร บุญภัทรรักษา หรือไผ่ ดาวดิน ผู้ต้องหาตามความผิดประมวลกฎหมายอาญามาตรา 112 และ พ.ร.บ.คอมพิวเตอร์ กรณีแชร์ข่าวของสำนักข่าวบีบีซีไทย เดินทางมาที่ศาลจังหวัดขอนแก่น รับฟังคำสั่งศาลจากกรณียื่นอุทธรณ์คำสั่งเพิกถอนการประกันตัว และการร้องขอปล่อยตัวชั่วคราวในระหว่างพิจารณาคดี ที่ยื่นไว้เมื่อวันที่ 23 ธ.ค.ที่ผ่านมา โดยมีสมาชิกกลุ่มดาวดินและกลุ่มนักกิจกรรมการเมืองที่เคยร่วมงานกับไผ่ ดาวดิน มาให้กำลังใจและร่วมรับฟังคำสั่งศาลจำนวนมาก โดยศาล จังหวัดขอนแก่น มีคำสั่งยืนตามศาลชั้นต้น ท่ามกลางความเสียใจของกลุ่มเพื่อนและทีมทนายความ
บิ๊กตู่ ทุบโต๊ะออกคำสั่ง คสช. 3 ฉบับรวด ผ่าปมปัญหางานค้างท่อ สั่ง รฟม.จ้างพิเศษบ.บีอีเอ็มเดินรถเชื่อมรถไฟฟ้าสายสีม่วง บางใหญ่-เตาปูน หั่นขั้นตอนขอใบรับรอง อย.พร้อมตั้งบอร์ด 19 อรหันต์
ประยุทธ์ จันทร์โอชา,สรรเสริญ แก้วกำเนิด,รัฐธรรมนูญ,ยอดยุทธ บุญญาธิการ,ข่าวหน้า1